Friluftsrådet uddeler 2,4 millioner kroner til 24 nordjyske projekter.

En spejdergruppe, en sejlklub og en gammel radarstation er nogle af de steder i Nordjylland, som kan se frem til en opgradering. Der er netop uddelt 2,4 millioner kroner til 24 projekter, der skal styrke friluftslivet i Nordjylland. Ifølge Friluftsrådet, der står bag uddelingen, er der et helt særligt potentiale i vandfriluftsliv. Blandt projekterne er der blandt andet givet tilskud til at fremme helårsbadning, kajakroning, standup paddling, sejlads og andre vandaktiviteter. Barfodssti på vej Én af modtagerne er landsbyklyngen Østkystens Guld, som består af Lyngså, Voerså, Ørtoft, Stidsholt, Mølholt og Præstbro i Frederikshavn Kommune. De har fået 300.000 kroner til sheltere, bålhytte og en såkaldt barfodssti i naturområdet Holt Bjerg. Friluftsfaciliteterne skal sammen med et 15 meter højt udsigtstårn skabe nye oplevelser for de lokale beboere, skoler, spejdere, institutioner og turister. Derudover har Nr. Lyngby Borgerforening har fået 17.500 kroner i tilskud til en mere atypisk naturoplevelse. De ønsker sig nemlig en udsigtsplatform i naturen på en tidligere radarstation fra 2. verdenskrig. Vand er vigtigt På Mors har Badeklubben Revbo af 5. juni 1999 fået tilskud på 50.000 kroner til en sauna og gangbro, som skal skabe mulighed for fælles aktiviteter og badning. Også i Aalborg Kommune bliver aktiviteter på vandet styrket med penge til initiativet "Bevæg dig for livet - kano, kajak og SUP". - I Danmark har vi meget kystlinje, og vi har mange søer, vandløb og havne, men vi er ikke altid så gode til at bruge vandet til friluftsliv, og vi har heller ikke altid så stor bevidsthed om den fantastiske natur, der er under overfladen. Det skal vi have gjort noget ved, lyder det fra Winni Grosbøll, direktør i Friluftsrådet. Friluftsrådet har i maj og juni uddelt i alt 19,7 millioner kroner til 242 projekter i hele landet, som skal udvikle friluftslivet. Se hele listen her .